पंजाब सरकार ने नहीं की रिपोर्ट पेश; केंद्रीय एजेंसियों से जवाब न आने का हवाला दिया
Punjab Congress Minister Navjot Singh Sidhu Security Decreases From Z+ To Y+ - पंजाब कांग्रेस कमेटी के पूर्व प्रधान नवजोत सिंह सिद्धू की सुरक्षा कम किए जाने के मामले में आज हाईकोर्ट में सुनवाई हुई।
पंजाब कांग्रेस कमेटी के पूर्व प्रधान नवजोत सिंह सिद्धू की सुरक्षा कम किए जाने के मामले में आज हाईकोर्ट में सुनवाई हुई। पंजाब सरकार ने स्टेटस रिपोर्ट दाखिल नहीं की। उन्होंने इसके पीछे का कारण केंद्रीय एजेंसियों से जवाब न आना बताया। जिसके बाद हाईकोर्ट ने राज्य सरकार को 18 मई तक रिपोर्ट दाखिल करने के आदेश दिए। बीती सुनवाई के दौरान राज्य सरकार ने सिद्धू की सुरक्षा रिव्यू करने की बात कही थी।
नवजोत सिद्धू हाल ही में रोडरेज केस में पटियाला जेल में 1 साल कैद काटकर लौटे हैं। उसके बाद ही AAP सरकार ने उनकी सिक्योरिटी को Z प्लस से घटाकर Y प्लस कर दी थी। जिसके बाद उन्होंने हाईकोर्ट में याचिका दायर कर दी। पिछले महीने 28 अप्रैल को सुनवाई के दौरान हाईकोर्ट ने सरकार को नोटिस जारी कर जवाब मांगा था।
5 मई को सुनवाई में पंजाब सरकार बैकफुट पर आती नजर आई और सिद्धू की सुरक्षा रिव्यू की बात कहते हुए आज 12 मई को रिपोर्ट पेश करने की बात कही। आज भी केंद्रीय एजेंसियों से इनपुट न आने का हवाला देते हुए 2 हफ्ते का समय मांगा, लेकिन हाईकोर्ट ने 18 मई तक रिपोर्ट देने की बात कही।
सिद्धू ने बताया था जान को खतरा
नवजोत सिद्धू ने अपनी पिटीशन में उनकी जान को खतरा बताते हुए सुरक्षा बढ़ाने की मांग की है। सिद्धू ने स्पष्ट कहा था कि उन्हें जान से मारने की धमकियां मिलती रही हैं। वहीं जेल से निकलने के बाद मूसेवाला के घर पहुंचने पर नवजोत सिंह सिद्धू ने कहा था कि गैंगस्टर लॉरेंस उन्हें सरेआम धमकियां देता रहा है। ऐसे में सिद्धू मूसेवाला के बाद अब सरकार दूसरे सिद्धू को भी मरवाना चाहती है।
घर की छत पर दिखा संदिग्ध व्यक्ति
सिद्धू के जेल से बाहर आने के कुछ दिन बाद ही एक अज्ञात संदिग्ध व्यक्ति शॉल पहने हुए पटियाला में उनके घर की छत पर देखा गया था। इस मामले में सिद्धू के नौकर के बयानों पर पटियाला पुलिस ने अज्ञात व्यक्ति के खिलाफ केस भी दर्ज किया। सिद्धू ने कहा है कि उनकी जान को खतरा है और ऐसे में उन्हें दी गई सुरक्षा को उन्होंने कम बताया है।
25 कमांडो में से अब सिर्फ 13 बचे
रोडरेज मामले में जेल जाने से पहले नवजोत सिंह सिद्धू के पास कुल 25 कमांडो का काफिला होता था। इतना ही नहीं, जेल से लुधियाना में एक मामले में सुनवाई के दौरान भी नवजोत सिंह सिद्धू ने बिना सुरक्षा बाहर जाने से इनकार किया था। इसके बाद जब नवजोत सिंह सिद्धू जेल से बाहर आए तो उनकी सुरक्षा 25 से घटा 13 कर दी गई।